РЕПУБЛИКА СРБИЈА

НАРОДНА СКУПШТИНА

Одбор за европске интеграције

20 Број 06-2/328-15

22. јул 2015. године

Б е о г р а д

З А П И С Н И К

ТРИДЕСЕТДЕВЕТЕ СЕДНИЦЕ ОДБОРА ЗА ЕВРОПСКЕ ИНТЕГРАЦИЈЕ

НАРОДНЕ СКУПШТИНЕ РЕПУБЛИКЕ СРБИЈЕ

УТОРАК, 21. ЈУЛ 2015. ГОДИНЕ

Седница је почела у 12.00 часова.

 Седницом је председавао Александар Сенић, председник Одбора. Седници су присуствовали чланови Oдбора: Катарина Шушњар, Драган Шормаз, Душица Стојковић, Гордана Чомић, Мира Петровић и заменици чланова Дијана Вукомановић, Соња Влаховић, Мирјана Андрић и Ненад Николић. Седници нису присуствовали чланови Одбора Весна Марковић, Ирена Алексић, Љубиша Стојмировић, Иван Бауер, Наташа Вучковић, Ласло Варга и Бојан Костреш.

Седници су присуствовали и Нена Томовић, из Министарства грађевинарства, саобраћаја и инфраструктуре и Јелисавета Тасев из Канцеларије за европске интеграције.

На предлог председника Одбора једногласно је усвојен следећи

Д н е в н и р е д

1. Предлог закона о истраживању несрећа у ваздушном, железничком и водном саобраћају, који је поднела Влада (број 34-1861/15 од 18. јула 2015. године), у начелу,
2. Предлог закона о изменама Закона о облигационим и основама својинско-правних односа у ваздушном саобраћају, који је поднела Влада (број 343-1578/15 од 10. јуна 2015. године), у начелу.

Пре преласка на дневни ред председник Одбора је предложио да Одбор усвоји записнике са 34, 36, 37 и 38. седнице Одбора. Записници су увојени једногасно.

**Тачка 1.**

Председавајући је отворио расправу по првој тачки дневног реда Предлог закона о истраживању несрећа у ваздушном, железничком и водном саобраћају и дао реч Н. Томовић која је укратко образложила да је главни разлог за доношење овог закона потреба да се на јединствен начин уреди област којом ће се обезбедити већи степен заштите живота, здравља и безбедности лица која користе ваздухоплове, железницу и пловила. Овим законом се уређују истраживања удеса и озбиљних незгода у ваздушном, железничком и водном саобраћају, а уједно се утврђује надлежност и овлашћења органа за спровођење истраге, поступак истраживања као и вршење надзора над применом овог закона.

У даљој дискусији су учествовали Г. Чомић, која је поставила питање у вези са Центром за истраживање несрећа, Д. Стојковић, која је питала које су све заинтересоване стране биле укључене у израду овог Предлога закона и које су примедбе сате од стране саобраћајног и машинског факултета као и да се објасни појам несреће који се користи у овом Предлогу закона. А. Сенић је питао зашто трамвајска возила нису предмет овог закона. Н. Томовић је одговорила да су овим законом дефинисане надлежности, сва предузећа која се баве саобраћајем у случају несреће имају обавезу да позову Центар за истраживање несрећа. Центар постаје координатор свих активности, а на неки начин и контролни орган свих предузећа из области саобраћаја. Што се тиче сарадње са стручном јавношћу, они су консултовани и све примедбе су прихваћене, уколико је то било могуће. Трамваји су део градског шинског превоза, нису део железничког саобраћаја, тако да нису обухваћени овим законом.

Пошто се више нико није јавио за реч, председавајући је закључио расправу и ставио на гласање Предлог закона о истраживању несрећа у ваздушном, железничком и водном саобраћају, у начелу. Одбор је већином гласова усвојио Предлог закона о истраживању несрећа у ваздушном, железничком и водном саобраћају, у начелу.

**Тачка 2.**

Председавајући је отворио расправу по другој тачки дневног реда Предлог закона о изменама Закона о облигационим и основама својинско-правних односа у ваздушном саобраћају и дао реч Н. Томовић која је образложила предлог закона и навела да предвиђена решења првенствено имају за циљ да уклоне уочене недостатке терминолошке природе и да на тај начин омогуће ефикаснију примену и прецизније тумачење важећег закона. Поред наведеног измене закона извршене су у циљу додатног усклађивања са Уредбом Европског парламента и Савета ЕУ број 261/2004 о заједничким правилима у погледу накнаде штете и помоћи путницима у случају ускраћивања укрцавања, отказивања летова или великог кашњења летова.

У дискусији је учествовала Г. Чомић која је питала зашто се користи назив пакет аранжман а не уговор о организацији путовања. Н. Томовић је предложила да Г. Чомић уложи амандман по овом питању, а представници министарства ће јој на седници скупштине образложити зашто се овај амандман прихвата или не прихвата.

 Пошто се више нико није јавио за реч, председавајући је закључио расправу и ставио на гласање Предлог закона о изменама Закона о облигационим и основама својинско-правних односа у ваздушном саобраћају, у начелу. Одбор је већином гласова усвојио Предлог закона о изменама Закона о облигационим и основама својинско-правних односа у ваздушном саобраћају, у начелу.

Седница је завршена у 12.30 часова.

На седници Одбора вођен је тонски запис.

СЕКРЕТАР ОДБОРА ПРЕДСЕДНИК ОДБОРА

Александар Ђорђевић Александар Сенић